P. Šimko, prezident Prezídia Fondu národného majetku SR: (2009-06-24):
Pán poslanec, my sme sa o tom viackrát bavili, pán poslanec Kahanec, neviem, či ho tu vidím, lebo musím reagovať predovšetkým na jeho včerajšie vystúpenie. Chcel by som vás ubezpečiť, že v mnohých veciach máte pravdu. V mnohých veciach, ja vám to aj potvrdím, len, bohužiaľ, plačete na nesprávnom hrobe. Toto vedenie Fondu národného majetku za túto vládnu koalíciu toto, čo vy tu citujete a čo rozprávate nezapríčinilo. To vám doložím do haliera a do koruny. Cato starší v starom Ríme vždy začínal svoje vystúpenie, hej, Kartágo musí byť zničené. A od vás počúvam už niekoľko rokov: „Fond národného majetku musí byť zrušený.“ Zákon o podmienkach prevodu majetku štátu na iné osoby, zákon č. 92/1991 Zb., ktorý sa vžil do povedomia aj vás, aj všetkých občanov tejto republiky ako zákon o veľkej privatizácii v samej svojej podstate predpokladá a určuje, že to je zákon, síce sui generis, ale ad hoc na jedno použitie, na privatizáciu. Čiže on predpokladá, že fond tu nebude naveky. On presne stanovuje podmienky, za ktorých fond vzniká, kto ho riadi, za akých podmienok môže hospodáriť a s akým majetkom, upozorňujem nie so štátnym. Majetok Fondu národného majetku nie je štátnym majetkom. To je majetok Fondu národného majetku, nie je naviazaný na štátny rozpočet a Fond národného majetku zodpovedá za svoje záväzky svojím majetkom, a nie štát. Ja vám tie pohľadávky, ktoré nevie nikto vyčísliť, ani ten audítor, môžem dať ministrovi financií, ale tým pádom za ne bude zodpovedať štát. A nehovorme o miliardách, hovorme o desiatkach miliárd, možno stovkách miliárd korún, ktoré sa takýmto spôsobom môžu naviazať na štátny rozpočet. Ale to je len na margo úvodu vystúpenia pána poslanca Kahanca a vás, pán poslanec. Len som veľmi prekvapený, že ste ma ešte nikdy nenavštívili, alebo sa neohlásili či už na prieskum, alebo osobne, rád vás pozvem a môžeme o týchto veciach debatovať. Ja plne chápem, prečo takto vystupujete a prečo chcete, aby Fond národného majetku bol zrušený. No ja, keby som privatizoval aspoň jednu vecičku, tak tiež by som chcel, aby to po mne nikto nikdy nenašiel a zamietol by som to pod koberec. Ale toto vedenie fondu a táto vládna koalícia naozaj nič neprivatizovala. Nemýľme si pojmy s dojmami. O privatizácii nerozhoduje Fond národného majetku. O privatizácii rozhoduje štát a proste reprezentantom štátu je exekutíva, t. j. vláda. Keď vláda rozhodne, že nejaký majetok štátu prejde na iné osoby, na súkromné alebo na štátne, alebo iných v štáte, proste ona rozhodne, akceptuje privatizačný projekt a udá Fondu národného majetku, ktorý je výkonnou organizáciou, a nie vlády, pán poslanec alebo dámy a páni poslanci, ale Národnej rady, aby to zrealizovala či už pretransformovaním štátneho podniku na akciovú spoločnosť a či už priamemu predajcovi, ktorý dal privatizačný projekt, alebo nejakým iným spôsobom akcie predal. My sme výkonný orgán Národnej rady, nie vlády. Ale vláda ako exekutíva je výkonným orgánom štátu, len tá môže rozhodnúť, čo sa bude privatizovať. Tak mi nevyčítajte, že ja som alebo Fond národného majetku neprivatizoval a nikto nikdy nepovedal, že sa privatizácia skončila. Ministerský predseda tejto vlády nikdy nepovedal, že sa nebude privatizovať. Ministerský predseda tejto vlády povedal, že sa nebudú privatizovať strategické podniky. To je diametrálny rozdiel. Nie, nie, nie. A ešte raz môžem povedať len toľko, privatizáciu pozastavila ešte vláda pána Dzurindu, ako ste sám povedali v dátume niekedy vo februári v roku 2006. Čiže tie projekty, ktoré boli dané do privatizácie, sa nestihli doprivatizovať. Môžem vám to zodpovedne povedať, že keby neboli predčasné voľby, a to teraz všetci dobre viete, stihne sa doprivatizovať ešte aj ten zvyšok, čo ostal vo Fonde národného majetku, hej, a Fond národného majetku sa zruší, zametie sa archív, rozpustia sa ľudia a nebude žiadnej ľudskej pamäti ani ničoho, čo by zodpovedalo alebo dokázalo odpovedať na otázky, ako vlastne privatizácia prebehla. To je môj osobný názor, nie Fondu národného majetku. Fond národného majetku sa vyjadrí vo svojej správe. Ja si to dovolím osobne povedať. Čiže ešte raz. Nevyčítajte mi, že neprivatizuje Fond národného majetku. Ten nemôže. Privatizovať môže štát. Vy ste volení zástupcovia ľudu, ktorí o tom môžete rozhodnúť a exekutíva, ktorá proste vzišla z volieb, realizuje formu hospodárenia s majetkom. Znova sa vrátim k tomu, že majetok Fondu  národného majetku, ktorý má v portfóliu, ako ste vy citovali koľko spoločností a koľko z nich je funkčných a nefunkčných, zas nezavinila táto vládna koalícia. Zas vám môžem zodpovedne povedať, že čo som zdedil, to mám v portfóliu. Že sú všetci v konkurze a likvidácii, za to nemôže ani terajšie vedenie Fondu národného majetku, ani tento Fond národného majetku. Jemu zostalo v portfóliu niekoľko solventných spoločností, z ktorých svojimi zástupcami nejakým spôsobom sa snaží ovplyvňovať  hospodárenie v týchto spoločnostiach. Ale ešte raz, ani táto vládna koalícia, ani Fond národného majetku v tomto zložení nerozhodol o tom, za aké peniaze, môžem povedať a môžem si to dovoliť, aj keď nemám poslaneckú imunitu, podľa môjho názoru smiešne predal strategické podniky a, bohužiaľ, nielenže predal strategické podniky alebo teda podiely strategických podnikov, ale predal aj manažérske práva. Čiže aj keď majoritný vlastník Fond národného majetku, ktorý vlastní 51 % v týchto akciových spoločnostiach o ničom nerozhoduje, ani nemôže, a to bolo cieľom aj minulého roku aj unbundlingu, aby sa posilnili právomoci a postavenie zástupcov majoritného akcionára v týchto spoločnostiach. Ale to nie je možné zmeniť. Ja vás, prepáčte, nedobre počujem, dovolíte mi dohovoriť. Druhou časťou, v ktorej pán Kahanec a v podstate aj pán poslanec, ktorý teraz vystúpil, vyčítal, boli pohľadávky. Prekristove rany, ale to som tiež zdedil. Prosím? Pán Kahanec mi to vyčítal. Vyčítal mi, že sme málo pohľadávok vymohli, že prakticky nulovo, že nič nerobíme. Tak vám môžem zodpovedne povedať, pohľadávky predalo vedenie Fondu národného majetku za predchádzajúcej vládnej koalície v rozsahu a teraz poviem reálne sumy 13,4 miliardy Sk pohľadávok predal Fond národného majetku v roku 2006 a boli to aj bonitné pohľadávky a veľmi slušné pohľadávky za 3 % tejto nominálnej hodnoty. Za 3 %. Takže, prosím vás, čo chcete, aby som ja ešte vymohol, keď už mne ostanú len nevymožiteľné pohľadávky a nič mi iné neostáva, len riešiť trvalé upustenie vymáhania pohľadávok, pretože ten systém, ktorý bol nastavený, nahrával, dovolím si to znova povedať, konkurznej mafii a spôsobom tej privatizácie, ktorá tu bola predtým. Táto garnitúra Fondu národného majetku ani vládna koalícia sa žiadnej takejto veci nedopustila. Ak by bolo treba, môžem to doložiť aj ďalšími číslami. Nechcem zdržiavať vaše rokovanie, lebo čas sú peniaze. Akcionárske práva, pán poslanec. Zas to nebol Fond národného majetku, ktorý by sa vzdal výkonu svojich akcionárskych práv. Zas to bola predchádzajúca vládna garnitúra, ktorá to týmto spôsobom vyriešila, že výkon akcionárskych práv, ktoré sú vlastníctvom Fondu národného majetku, previedla na rezortné ministerstvá, čo je ad absurdum, pretože ministerstvo je regulátorom daného odvetvia a je vykonávateľom akcionárskych práv. Obchodný zákonník jednoznačne stanovuje, že akciová spoločnosť je na to, aby vytvárala zisk. Ako chcete od regulátora, aby vytváral zisk? To si živo neviem predstaviť, hej. V mnohých veciach s vami súhlasím. Napríklad tým, že hovoríte, že Fond Národného majetku nemá iné príjmy. A z čoho by ich mohol mať? Snaží sa hospodáriť vo svojich akciových spoločnostiach tak, ako je to možné. Ale veď ja vám hovorím, že zákon o podmienkach prevodu majetku na iné osoby predpokladá svoje zrušenie. Ale vy si predstavujete to zrušenie, ja sa nedám vytočiť, nebojte sa, veľmi jednoducho. Privatizácia nekončí tým, že niekomu niečo predáte. Vážení páni, proces privatizácie je dlhodobý a ešte dlhodobejší je proces podmienok prevodu tohto štátneho majetku. Tam sú podmienky, že nie každý vám položí kufrík cash na stôl teda, ako myslím kúpnu cenu za privatizačný objekt alebo za privatizačný podnik. Tam sú podmienky splatnosti. Kalendár splatnosti, podmienky stanovenia plnenia, sú tam podmienky možnosti započítania a investícií a sú tam podmienky dodržiavania prevádzky alebo zamestnanosti. Toto niekto musí robiť a musí kontrolovať. A ak si myslíte, že proste na to má iný rezort dostatok pracovných miest, tak to je absurdum. Pretože, ak by sme aj zrušili Fond národného majetku, tak tí pracovníci, keď prejdú pod iný rezort, tí tam zostanú a tí to musia robiť. To je jedno, rozumiete, pod aký rezort patria. Tú činnosť niekto musí vykonávať ešte niekoľko rokov, hej. Ďalšia vec je. Hovoríte o tom alebo teda vo vašich vystúpeniach ste povedali, že Fond národného majetku je moloch a že proste neplníme uznesenie vlády Slovenskej republiky, ktoré hovorí o znižovaní počtu úradníkov. Nie vy pán poslanec, pán Kahanec to povedal, mám to tu poznačené. Ja viem, že ste tu všetci neboli. Ale keď zoberiete, že od roku 2006, od polovice roku 2006 do polovice roku 2009 zo 150 zamestnancov  Fondu národného majetku ostalo 90, tak mi povedzte, ktorý rezort takýmto radikálnym spôsobom v percentách viac ako 10 %  ročne toto dokázal. Ja som si plne vedomý, že keď neprivatizujeme, nemáme toľko práce, a preto som aj so svojím predsedom výkonného výboru, viceprezidentom prijal také opatrenia, že znižujeme stavy na optimálne počty existencie sekcií a ich činnosť, pretože to sa nedá celkom zrušiť nič. A tie čísla, ktoré hovoríte, že sme len toľko pohľadávok vymohli, lebo toľko dlhopisov vymohli alebo toľko. Viete si predstaviť tú situáciu, že sme prehrali súdny spor aj na Ústavnom súde o dlhopisoch a že proste neviem si živo predstaviť, koľko stoviek miliónov korún nás to bude stáť a ktoré budeme musieť zaplatiť? Ešte jednu vec, ktorú proste pán Kahanec spomenul. Veľmi ma mrzí, že tu nie je. Teda dve veci, hej. Absurdne  napadol spor Letiska Milana Rastislava Štefánika, dokonca keďže som tu už druhý deň, som zachytil, že to niekto nazval letiskom, kde budú v najbližšej dobe pristávať len práškovacie lietadlá. Samozrejme, SkyEurope je teraz v hre. Niekto to tak nazval, zachytil som to tu. (Reakcie v sále.) Prepáčte, pán poslanec, nedovolil som si, hej. Ale ak si myslíte, že Letisko Schwechat  a nemenovaná veľká investičná skupina chcela Letisko Bratislava kúpiť len preto, aby tam pristávali práškovacie lietadlá, tak sme na omyle. Nikto proste Letisko Bratislava nepodceňuje. To ja hovorím, to je moje vyjadrenie, prepáčte, ale oni, ja som si dovolil, pretože oni vystúpili k výročnej správe o činnosti Fondu národného majetku.